Παρά το γεγονός ότι το πρώτο συνθετικό της λέξης γυναικομαστία είναι η λέξη γυναίκα, πρόκειται για ένα θέμα υγείας το οποίο αφορά αποκλειστικά και μόνο τους άνδρες. Με τον όρο γυναικομαστία εννοούμε την υπερανάπτυξη του ανδρικού στήθους. Με απλά λόγια, θα λέγαμε ότι τα κύρια συμπτώματα της γυναικομαστίας είναι ένας άνδρας να έχει στήθος με αρκετά μεγάλο μέγεθος και σχήμα που θυμίζει το γυναικείο στήθος.
Αυτό συμβαίνει εξαιτίας της υπερβολικής συγκέντρωσης οιστρογόνων (μια ορμόνη που υπάρχει σε μεγάλες ποσότητες στο γυναικείο σώμα αλλά σε ελάχιστες στο ανδρικό) ή στη πολύ μικρή συγκέντρωση τεστοστερόνης (πρόκειται για την κατ’ εξοχήν ανδρική ορμόνη) στο ανδρικό σώμα. Οποιοσδήποτε από τους παραπάνω λόγους, μπορεί να κάνει τον αδενικό ιστό του ανδρικού στήθους να διογκώνεται, παίρνοντας έτσι τις διαστάσεις και τη μορφή γυναικείου μαστού (στήθους). Η γυναικομαστία μπορεί να εμφανισθεί σε μωρά, έφηβους ακόμη και σε ηλικιωμένους άνδρες. Με άλλα λόγια, μπορεί να εμφανισθεί σε οποιαδήποτε ηλικία και ανά πάσα στιγμή, γι’ αυτό και η αντιμετώπιση γυναικομαστίας είναι ένας από τους πιο γρήγορα αναπτυσσόμενους κλάδους της ανδρικής πλαστικής χειρουργικής.